Ministrul Muncii, Lia Olguța Vasilescu, a anunțat, luni seară, la Antena 3, că Guvernul lucrează la o hotărâre de guvern pentru creșterea salariului minim începând din 1 ianuarie 2019 la valoarea de 2.050 de lei, potrivit Mediafax.

„Lucrăm la o hotărâre de Guvern pentru majorarea salariului minim începând de la data de 1 ianuarie 2019 și va fi 2.050 de lei. Deja am discutat despre asta săptămâna trecută când ne-am întâlnit cu patronatele și sindicatele. Ne-au spus că ar vrea să știe că va fi un mecanism foarte clar ca să știe la ce să se aștepte. Le-am spus că din punctul nostru de vedere, programul nostru de guvernare este foarte clar, îl aplicăm ad literam și ar fi trebuit să știe că din ianuarie va fi din nou o majorare a salariului minim”, a declarat Lia Olguța Vasilescu, la Antena 3.

Totodată, ministrul Muncii a mai spus că s-a început contabilizarea salariului minim net în euro.

„După ce vom finaliza acest ciclu de guvernare, vom intra pe moneda euro. Am pornit în decembrie 2016 cu un salariu minim de 205 euro și am ajuns la 251”, a completat Vasilescu.